นัดพบอนุพันธ์
เติมพลังการลงทุน...ด้วยน้ำมันดิบล่วงหน้า
23 ก.ย. 2554

เติมพลังการลงทุน...ด้วยน้ำมันดิบล่วงหน้า
โดย..บริษัท ตลาดอนุพันธ์
ในช่วงสัปดาห์ที่ผ่านมา TFEX ได้ประกาศออกมาแล้วว่าจะเปิดให้ซื้อขาย Oil Futures หรือสัญญาซื้อขายน้ำมันดิบล่วงหน้า ในวันที่ 17 ต.ค.นี้ เพื่อเป็นการเตรียมพร้อมรับการซื้อขาย Oil Futures ในสัปดาห์นี้ “นัดพบอนุพันธ์” จึงขอนำประโยชน์ของ Oil Futures มานำเสนอครับ
Oil Futures มีประโยชน์หลักๆ ในสองด้านด้วยกัน ด้านแรก คือ เป็นเครื่องมือบริหารต้นทุนน้ำมันสำหรับผู้ประกอบการ และด้านที่สอง คือ เป็นช่องทางทำกำไรและบริหารพอร์ตหุ้นให้แก่ผู้ลงทุน
สำหรับประโยชน์ด้านแรกในการบริหารต้นทุนน้ำมันนั้น เนื่องจาก Oil Futures เป็นสัญญาซื้อขายล่วงหน้า โดยผู้ลงทุนจะตกลงกันว่าจะซื้อหรือขายน้ำมันดิบกันในอนาคตที่ราคาเท่าใด ผู้ประกอบการที่มีต้นทุนเกี่ยวเนื่องกับน้ำมันดิบในสัดส่วนที่สูงจึงสามารถซื้อ Oil Futures เพื่อล็อกราคาน้ำมันในอนาคตได้ ในยามที่ราคาน้ำมันดิบปรับตัวเพิ่มขึ้น ผู้ประกอบการจึงไม่ได้รับผลกระทบด้านต้นทุนมากเท่าไรนัก
ตัวอย่างเช่น หากผู้ประกอบการคาดว่าราคาน้ำมันดิบในอีก 1 เดือนข้างหน้าจะปรับตัวสูงขึ้น ผู้ประกอบการก็สามารถซื้อ Oil Futures เพื่อล็อกต้นทุนน้ำมันดิบในวันนี้ได้ โดยหากผู้ประกอบการซื้อ Oil Futures ที่ 3,300 บาทต่อบาร์เรล หากเวลาผ่านไปแล้วราคาน้ำมันดิบสูงขึ้นจริงเป็น 3,500 บาทต่อบาร์เรล ผู้ประกอบการก็จะได้กำไรจาก Oil Futures 2 หมื่นบาทต่อสัญญา (3,500 – 3,300) x 100 (1 สัญญา มีขนาด 100 บาร์เรล) และสามารถนำกำไรดังกล่าวไปชดเชยกับต้นทุนน้ำมันดิบที่เพิ่มสูงขึ้นได้
ในส่วนประโยชน์ด้านการลงทุนนั้น Oil Futures จะเป็นอีกหนึ่งเครื่องมือที่ช่วยให้ผู้ลงทุนสามารถทำกำไรจากการเปลี่ยนแปลงของราคาน้ำมันดิบได้อย่างสะดวกและง่ายดาย เนื่องจากผู้ลงทุนสามารถเข้ามาซื้อขาย Oil Futures ได้แม้ว่าจะไม่เคยมีธุรกิจเกี่ยวเนื่องกับน้ำมันมาก่อนก็ตาม ผู้ลงทุนเพียงแค่เปิดบัญชีซื้อขายกับโบรกเกอร์อนุพันธ์ และวางเงินประกัน (มาร์จิน) ประมาณ 1015% ของมูลค่าสัญญา ก็สามารถซื้อขาย Oil Futures ได้ทันที
นอกจากนี้ น้ำมันดิบมีความสัมพันธ์กับหุ้นค่อนข้างต่ำ หรือพูดอีกอย่างหนึ่งคือ น้ำมันดิบและหุ้นไม่ค่อยเคลื่อนไหวขึ้นหรือลงพร้อมๆ กัน โดยในช่วง 3–4 ปีที่ผ่านมาพบว่า น้ำมันดิบ Brent ซึ่งเป็นสินค้าอ้างอิงของ Oil Futures ใน TFEX มีความสัมพันธ์กับดัชนี SET50 เพียงแค่ประมาณ 30% ซึ่งถือว่าเป็นระดับที่ค่อนข้างต่ำ ผู้ลงทุนไทยที่มีพอร์ตการลงทุนในหุ้นอยู่ จึงสามารถซื้อหรือขาย Oil Futures เพิ่มเติม เพื่อลดความเสี่ยงทำให้พอร์ตการลงทุนมีความเสี่ยงโดยรวมลดลง
สำหรับผู้ที่เริ่มสนใจ Oil Futures ในวันอาทิตย์ที่ 2 ต.ค. 2554 เวลา 13.0016.30 น. นี้ จะมีสัมมนา “เจาะเทคนิค พิชิตกำไร ด้วย Oil Futures” ณ อาคารตลาดหลักทรัพย์แห่งประเทศไทย โดยผู้สนใจสามารถสำรองที่นั่งล่วงหน้าได้โดยไม่มีค่าใช้จ่าย ได้ทาง www.tfex.co.th หรือ SET Call Center 022292222 ครับ